b'\n_START_ARTICLE_\nYouTube\n_START_PARAGRAPH_\nYouTube on veebisait, kuhu selle kasutajad saavad videoid \xc3\xbcles laadida, jagada ja vaadata. _NEWLINE_Multimeediumiteenuse pakkuja veebis ja veebisaidi omanik on Alphabet Inc. \xe2\x80\x93 sama firma, millele kuulub ka Google._NEWLINE_YouTube\'i aktiivseid kasutajaid, kes ise videoid \xc3\xbcles laadides sisu loovad, nimetatakse juutuuberiteks (inglise keeles youtuber). Mitmed juutuuberid kasutavad oma videokanalit videop\xc3\xa4evikuna (videoblogina), postitades enam-v\xc3\xa4hem korrap\xc3\xa4raselt videoid oma elust v\xc3\xb5i hobist._NEWLINE_YouTube\'i asutasid 2005. aasta veebruaris kolm endist PayPali t\xc3\xb6\xc3\xb6tajat Steve Chen, Chad Hurley ja Jawed Karim. YouTube\'i esimene peakontor asus Silicon Valleys San Mateos. Veebisait alustas t\xc3\xb6\xc3\xb6d 14. veebruaril 2005. YouTube\'i esimene video oli 19 sekundi pikkune "Me at the zoo" \xe2\x80\x93 Jawed Karim San Diego loomaaias elevantide juures. 2006. aasta novembris omandas Google YouTube\'i 1,65 miljardi USA dollari eest. Sealtpeale on YouTube Google\'i t\xc3\xbctarfirma._NEWLINE_2016. aasta mais oli YouTube k\xc3\xbclastatavuselt teine veebisait maailmas ja Eestis kolmas._NEWLINE_YouTube\'i vaadatuim video oli 2011. aasta mais avaldatud Justin Bieberi muusikavideo laulule "Baby" (9. detsembriks 2016 oli seda vaadatud 1 502 646 027 korda). Aastal 2012 \xc3\xbcletas selle vaatajate arvult "Gangnam Style" (9. detsembriks 2016 oli seda vaadatud 2 704 237 899\xc2\xa0korda). Aastal 2017 \xc3\xbcletas "Despacito" vaatamiste arvu rekordi ning 24.04.2018 seisuga on "Despacitol" 5,03 miljardit vaatamist. YouTube\'i vaadatuim amat\xc3\xb6\xc3\xb6rvideo oli "Charlie bit my finger - again!" (t\xc3\xb5lkes "Charlie hammustas mu s\xc3\xb5rme \xe2\x80\x93 j\xc3\xa4lle!"), mida oli 9. detsembriks 2016 vaadatud 844 856 950\xc2\xa0korda. K\xc3\xb5ige rohkemate vaatamistega video, mis \xc3\xbchtlasi pole muusikavideo, on "Masha and the Bear: Recipe for Disaster" (t\xc3\xb5lkes Ma\xc5\xa1a ja Karu: \xc3\x95nnetuse retsept"). See on kuues vaadatuim video YouTube\'is, millel on 24.04.2018 seisuga 3 miljardit vaatamist._NEWLINE_Ettev\xc3\xb5te asub San Brunos Californias. Kasutajate tehtud videote kuvamiseks kasutatakse Adobe Flash Videot ja HTML5. YouTube\'is on laias valikus videosisu: filmi- ja telesaadete l\xc3\xb5ike, muusikavideoid, amat\xc3\xb6\xc3\xb6ride videoblogisid jms. Enamiku YouTube\'i sisust on \xc3\xbcles laadinud eraisikud, ehkki YouTube\'i partneritena pakuvad oma materjale ka meediakontsernid CBS, BBC, VEVO, Hulu jt firmad._NEWLINE_Registreerimata kasutajad saavad videoid \xc3\xbcksnes vaadata, registreeritud kasutajad aga v\xc3\xb5ivad videoid piiramatus koguses ka \xc3\xbcles laadida. V\xc3\xb5imaliku sobimatu sisuga videoid tohivad \xc3\xbcles laadida ainult need registreeritud kasutajad, kes on kinnitanud, et nad on v\xc3\xa4hemalt 18-aastased.\n_START_SECTION_\nEesti juutuubereid\n_START_PARAGRAPH_\nEesti tuntud juutuuberite hulka kuuluvad n\xc3\xa4iteks Life of Boris, FlyingKitty, Istoprocent, SarioTV, HDTanel, Martti Hallik,, Hensugusta, M\xc3\xa4rt Koik, Victoria Villig,_NEWLINE_Maria Rannav\xc3\xa4li ja KanadonMuhedad.'